text: Politiet sat ind mod rockerborg
  24 februar 2011 kl. 12.40
  En større politistyrke troppede onsdag aften op i Hells Angels rockerborg på Jellingvej i Vejle for at afsløre dieseltyveri.
  En patrulje havde bemærket, at en gruppe personer var i færd med at tømme dieseltanke ved rockerborgen. Da politiet ville undersøge sagen nærmere, forsvandt personerne ind i rockerborgen.
  Politiet samlede op mod 14 betjente på stedet, og politiets indsatsleder 
  Jesper Brian Jensen oplyser til Vejle Amts Folkeblad, at fire personer med tilknytning til rockerborgen er anholdt.
  Tre personer vil blive sigtet for dieseltyveri og en fjerde person for at råbe efter politiet.
  Politiet beslaglagde ved aftenens aktion også to 1000 liters dieseldunke.
  